**Stai, moarte!**

*Ileana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stai moarte preț de-o clipă lângă mine

Să mai am timp să beau un strop din vie,

Să mai simt gustul dulce al unei vieți

De care tu acum mă îndepărtezi!

Stai moarte preț de încă o secundă

Mai lasă-mi timp ca focul să se stingă,

Că atât de crud din mine ai mușcat

Că nu mi-a rămas timp de bun rămas!

Pe treptele înălțate către cer,

Stai moarte să aștept un ascensor,

Să-mi fie cerul liniștit că-n lume,

Destul am ars în flăcări pentru tine!

Tăcerea ce mi-a pus pe piept peceți

mi-astupă glasul .Închis între pereți

de carne pârjolită, gândul îmi striga

Stai moarte, poate vine cineva!

În liniștea ce adâncește hăul,

Stai moarte până ajunge pompierul

Și până cerul își adună norii

Să stingă focul, să-mi mai lase zorii!

Amână moarte încă o zi drama ,

Să pot să-mi iau adio de la mama!

Mă recunosc și mă declar bolnav

de viață, lasă-mi moarte întreg un braț,

Să scriu peste cenușa care sunt

Câteva vorbe mamei. Strig și plâng

dar surde sunt urechile și închise

privirile iar mâinile întinse,

Doar tu mi le vezi moarte, numai tu

ce aștepți în prag să-mi iasă sufletul!

Stai moarte că mă arde graba ta,

Mă face scrum, cenușă! E cineva?

Se aude în zare sunet ascuțit,

Stai moarte, lasă-mă, mai stai un pic!

Prin fumul ce se înalță gros spre cer

Se aude slab și jalnic un ecou:

Stai moarte, nu mă îmbrățișa așa

Că arde în mine gândul, inima

îmi arde, totul s-a sfârșit!

Hai moarte, ajută-mă să trec prin Styx....